Regeringen har forlænget den midlertidige kontrol til 4. marts.

Den midlertidige grænsekontrol ved den dansk-tyske landegrænse og ved færgerne i Gedser, Rødby og Rønne bliver forlænget til den 4. marts. Det oplyser Udlændinge-, Integrations- og Boligministeriet i en pressemeddelelse.

Regeringen mener altså fortsat, at tilstrømningen af flygtninge til Danmark udgør ”en alvorlig trussel mod den offentlige orden eller indre sikkerhed”, som det hedder i Schengen-reglerne.

- Hvis vi ser på indrejsetallet til Europa er det højere nu end på samme tidspunkt sidste år. Det er den ene del af det. Den anden del er, at vi ved, der er et sted mellem 200.000 og 400.000 uregistrerede migranter, der bare sidder og venter i Tyskland. Hvad der sætter de mennesker i bevægelse, ved vi i virkeligheden ikke noget om. Men for at sikre ro og orden i Danmark mener vi det er bedst at forlænge grænsekontrollen, sagde Inger Støjberg, da hun mødte pressen på Christiansborg tirsdag formiddag.

Kontrollen blev indført 4. januar samtidig med, at Sverige indførte transportøransvar og er tidligere forlænget to gange. Det er ifølge Schengen-reglerne muligt at forlænge grænsekontrollen, hvis det er en nødvendig, passende og forholdsmæssig reaktion på den konstaterede trussel. Men EU lægger ikke skjul på, at grænsekontrol er sidste udvej.

Lautrup: Presset er der stadig

I januar gav EU's kommissær for migration, indre anliggender og medborgerskab, Dimitris Avramopoulos, også udtryk for, at han nødigt så, at grænsekontrollen blev forlænget.

- Nu har vi givet grønt lys for, at grænsekontrollen kan forlænges til 3. februar. Derefter tror jeg på normale tilstande igen, sagde han dengang til TV 2.

Inger Støjberg mener dog, at regeringen er helt på rette spor.

- Jeg mener, vi har retten på vores side. For mig og for regeringen handler det om at sikre, at der er ro og i Danmark, og det mener jeg bedst vi gør ved at forlænge.

Men kan I blive ved med at forlænge og forlænge?

- Vi kan i hvert fald gøre det nu, og så tager vi stilling til det igen senere. De ti dage er begrundet i at vi rammer en to-måneders grænse for EU-regelsæt. Det vil stadig være muligt at forlænge, men det bliver efter andre regler.

Hvad det kommer til at betyde, ønsker Inger Støjberg ikke at forholde sig til i dag.

Grænsekontrollen ville have sluttet ved midnat, hvis ikke den blev forlænget.